มหกรรมประกันราคาถูก
คปภ.จับมือบริษัทประกันภัย ประกันชีวิต นายหน้า ตัวแทน อู่ ขนกรมธรรม์บริการ ทั้งใหม่ เก่า ราคาถูก
31 ส.ค. 2554

คปภ.จับมือบริษัทประกันภัย ประกันชีวิต นายหน้า ตัวแทน อู่ ขนกรมธรรม์บริการ ทั้งใหม่ เก่า ราคาถูก 
โดย...วารุณี อินวันนา
คปภ.จับมือบริษัทประกันภัย ประกันชีวิต นายหน้า ตัวแทน อู่ ขนกรมธรรม์บริการ ทั้งใหม่ เก่า ราคาถูก ร่วมงานมหกรรมสัปดาห์ประกันภัย 24 ก.ย.นี้ ลดราคาสูงสุดถึง 30% แลกของ แจกทอง ตรวจสุขภาพฟรี หมวกกันน็อกมาตรฐาน มอก. 84 บาท มีเงินไม่ถึงพันบาทสามารถช็อปความคุ้มครองชีวิตได้เป็นล้าน ให้กับคนทั้งครอบครัว 
จันทรา บูรณฤกษ์ เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ยืนยันว่า งานสัปดาห์ประกันภัยซึ่งจะจัดขึ้นที่เมืองทองธานี เป็นงานเดียวที่บริษัทประกันภัย บริษัทประกันชีวิต สามารถขายสินค้าลดราคา แจกของแถม และจับสลากโดยไม่ผิดกฎหมาย เพื่อจูงใจให้ประชาชนเข้ามาหาซื้อประกัน หาความรู้ด้านประกัน ที่มีเจ้าหน้าที่ที่มีความรู้คอยให้บริการกว่า 100 คูหา ซึ่ง คปภ.อนุมัติให้ลดราคาได้สูงสุด 30%




“เป็นงานเดียวที่มีเงินมาแค่ 200 บาท สามารถซื้อความคุ้มครองอุบัติเหตุส่วนบุคคลได้ถึง 2 แสนบาท และยังซื้อหมวกกันน็อกมาตรฐาน มอก. ของกระทรวงอุตสาหกรรม ได้ในราคา 84 บาท ซึ่งหาซื้อที่อื่นๆ ไม่ได้ และมีแบบประกันใหม่ๆ ที่จะมาเปิดตัวในงานอีกมาก เช่น ประกันภัยบ้านที่อยู่อาศัยสำหรับรายย่อย ราคา 699 บาท คุ้มครอง 6 แสนบาท ซึ่งจะคุ้มครองไฟไหม้ น้ำท่วม พายุ ฟ้าผ่า ระเบิด ภัยก่อการร้าย รวมถึงกรมการขนส่งทางบกได้เข้ามารับบริการชำระภาษีรถประจำปี และให้บริการเปลี่ยนชนิดรูปแบบใบอนุญาตขับรถแบบใหม่เป็นพลาสติก 2 ภาษา” จันทรา กล่าว
ทั้งนี้ บริษัท ไทยสมุทรประกันชีวิต ตัดสินใจเข้าร่วมงานในนามกลุ่มโอเชี่ยน ในส่วนธุรกิจประกัน ได้นำแบบประกันภัยราคาพิเศษ สำหรับลูกค้าที่ซื้อประกันชีวิตในงาน อาทิ กรมธรรม์ประกันอุบัติเหตุส่วนบุคคล (PA) แบบประกันไทยสมุทรพูนผล (15/9) และแบบประกันไทยสมุทรบำนาญ 85/60 (บำนาญแบบลดหย่อนภาษีได้) 
นอกเหนือจากกรมธรรม์ราคาทั่วๆ ไปมาด้วย อาทิ ประกันอุบัติเหตุส่วนบุคคล PA พลัส แบบประกันไทยสมุทรบำนาญ 85/55 (บำนาญแบบลดหย่อนภาษีได้) แบบประกันซีเนียร์ แฮปปี้ 2 แบบประกันเพื่อนคู่ชีวิต B450 สัญญาเพิ่มเติมคุ้มครองอุบัติเหตุส่วนบุคคลพิเศษ สัญญาเพิ่มเติมค่าชดเชยรายได้ (DAB 2) 
รวมถึง แพ็กเกจที่พัก รีสอร์ต และคอนโดมิเนียมหรู จากบริษัท โอเชี่ยน พรอพเพอร์ตี้ โปรแกรมการศึกษาหลักสูตรนานาชาติและค่าย English Summer Camp ในช่วงปิดภาคเรียนจากโรงเรียนนานาชาติเซนต์ สตีเฟ่นส์ และเครื่องแก้วคุณภาพส่งออกในราคาลดพิเศษ 50-70% จากบริษัท โอเชียนกลาส
ด้านไทยประกันชีวิต นำแบบประกัน 2 แบบราคาพิเศษไปให้บริการลูกค้า คือ กรมธรรม์คุ้มครองพ่อ “โบรกเกน โบน แอดวานซ์ (ลูกกตัญญู)” ประกันอุบัติเหตุส่วนบุคคลสำหรับกลุ่มผู้สูงอายุ มี 3 แผนให้เลือก จุดเด่นอยู่ที่มีค่ารักษาพยาบาลจากอุบัติเหตุ สูงสุด 1 แสนบาทต่อครั้ง ค่ารักษาพยาบาลเพิ่มเติมกรณีกระดูกแตกหัก การไหม้และน้ำร้อนลวก สูงสุด 1 แสนบาท คุ้มครองการเสียชีวิต สูญเสียอวัยวะจากอุบัติเหตุ และการถูกฆาตกรรม ลอบทำร้าย สูงสุด 3 แสนบาท คุ้มครองการขับขี่หรือโดยสารรถจักรยานยนต์ สูงสุด 1.5 แสนบาท โดยเบี้ยประกันสามารถนำไปลดหย่อนภาษีได้ 1.5 หมื่นบาท 
แบบที่ 2 ออมเพื่อพ่อ “ธนทวี1 10/5” ประกันชีวิตแบบออมทรัพย์ที่คุ้มครอง 10 ปี ชำระเบี้ยประกันภัย 5 ปี มีเงินคืนทุกปี สิ้นปีกรมธรรม์ที่ 110 ปีละ 10% ครบสัญญาสิ้นปีที่ 10 ได้รับเงินก้อน 500% คุ้มครองชีวิตเพิ่มขึ้นสูงสุด 500% แบบประกันนำไปหักลดหย่อนภาษีได้ 1 แสนบาท




บริษัท เอไอเอ ประเทศไทย เตรียมให้คำแนะนำการวางแผนการเงินเพื่อให้ประชาชนสามารถใช้ชีวิตหลังเกษียณอย่างมีความสุข และเพื่อกระตุ้นให้คนไทยสร้างหลักประกันทางการเงินเพื่อความ “มั่นคง” และ “มั่งคั่ง” ให้กับตนเองและครอบครัวผ่านกรมธรรม์ 5 แบบ โดยจะได้รับเงินคืน 520% ของเบี้ยประกันภัยที่ชำระในรูปของบัตรของขวัญของห้างสรรพสินค้า ส่วนลูกค้าที่ซื้อกรมธรรม์ประกันชีวิตแบบอื่นไม่จำกัดวงเงินเบี้ยประกันภัยจะได้รับกระเป๋าใส่นามบัตร 1 ใบ และรับสิทธิลุ้นรางวัลไอแพด 2 บัตรของขวัญ และรางวัลอื่นๆ
สำหรับแบบประกัน 5 แบบ เป็นแบบบำนาญ 2 แบบ ให้เลือกรับเงินบำนาญอายุ 60 ปี และอายุ 55 ปี โดยรับรองการจ่ายเงินบำนาญจนครบ 15 ปี กรมธรรม์เอไอเอลิงก์แบบชำระเบี้ยประกันภัยรายงวด (ยูนิตลิงก์) ที่ให้ความคุ้มครองชีวิตตลอดชีพควบคู่ไปกับการลงทุนระยะยาว แบบสะสมทรัพย์ ชำระเบี้ย 10 ปี คุ้มครอง 80 ปี และชำระเบี้ย 15 ปี คุ้มครอง 200% ถึงอายุ 80 ปี พร้อมรับเงินคืนรายงวดตลอดอายุสัญญา
บริษัท นิวอินเดีย แอสชัวรันซ์ แจกทองคำให้กับผู้โชคดีมูลค่าหนัก 1 บาท 1 รางวัล สำหรับผู้เข้าร่วมงาน ในวันเสาร์ที่ 3 ก.ย. บริษัทกลางคุ้มครองผู้ประสบภัยจากรถ นำหมวกกันน็อกที่ได้มาตรฐาน 8,400 ใบ มาขายภายในงานราคา 84 บาท บริษัท ประกันภัยไทยวิวัฒน์ ขายประกันภัยอุบัติเหตุส่วนบุคคล (พีเอ) ราคา 99 บาท คุ้มครองกรณีเสียชีวิตอย่างเดียว 2 แสนบาท หากเสียชีวิตด้วยรถจักรยานยนต์คุ้มครอง 2 หมื่นบาท
ด้านบริษัท วิริยะประกันภัย เตรียมเปิดตัวกรมธรรม์ใหม่ “สายสัมพันธ์รัก” คุ้มครองการเสียชีวิตระหว่างคลอดบุตร ค่ารักษาจากการแท้ง คุ้มครองการคลอดก่อนกำหนดแล้วเด็กมีน้ำหนัก 1,500-2,500 กรัม และขยายความคุ้มครองให้ทารกถึงอายุ 6 เดือน ซึ่งมีให้เลือก 4 วงเงินความคุ้มครอง 13 แสนบาท เบี้ยเริ่มต้น 1,050–3,480 บาท ซึ่งราคานี้จะขายเฉพาะในงานนี้เท่านั้น 
นอกจากนี้ ยังให้คำปรึกษาเรื่องการซ่อมรถจากช่างซ่อมฝีมือดี ตลอด 3 วัน เรียนรู้การทำน้ำยาล้างรถสมุนไพร และอื่นๆ พร้อมประกันภัยรถยนต์ และ พ.ร.บ.การประกันอัคคีภัยที่อยู่อาศัยแบบประหยัดและสำหรับรายย่อย (ไมโครอินชัวรันส์) การประกันภัยอุบัติเหตุสำหรับรายย่อย (ไมโครอินชัวรันส์) กรมธรรม์ท่องเที่ยวสุขใจราคาพิเศษ
จันทรา สรุปภาพรวมธุรกิจประกันภัยครึ่งปีแรกของปีนี้ว่า ประชาชนมีการซื้อประกันภัย และประกันชีวิตเพิ่มขึ้นอย่างมาก โดยเฉพาะประกันอุบัติเหตุส่วนบุคคล ประกันสุขภาพ และประกันทรัพย์สิน เนื่องจากเห็นความสำคัญของความคุ้มครอง โดยมีเบี้ยรับรวม 2.23 แสนล้านบาท เพิ่มขึ้น 13.45% จำนวนกรมธรรม์ 39.51 ล้านราย เพิ่มขึ้น 11.61%
“พอถึงสิ้นปีคาดว่าเบี้ยประกันรับรวมทั้งสองธุรกิจจะมีประมาณ 4.89 แสนล้านบาท เพิ่มขึ้น 16.23% คิดเป็น 4.67% ของผลิตภัณฑ์มวลรวมภายในประเทศ” จันทรา กล่าว
อย่างไรก็ตาม เป็นที่น่าสังเกตว่า งานสัปดาห์ประกันภัยไม่มีบริการรับเคลมสินไหม ซึ่งเป็นบริการที่ประชาชนต้องการให้เกิดความสะดวก รวดเร็ว และเป็นธรรมมากที่สุด